CELEX: 32020D0737
Language: ro
Date: 2020-05-27 00:00:00
Title: Decizia de punere în aplicare (UE) 2020/737 a Comisiei din 27 mai 2020 privind aplicabilitatea articolului 34 din Directiva 2014/25/UE a Parlamentului European și a Consiliului în cazul contractelor atribuite pentru activitățile legate de furnizarea anumitor servicii poștale în Danemarca [notificată cu numărul C(2020) 3335] (Numai textul în limba daneză este autentic) (Text cu relevanță pentru SEE)

3.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 172/23
               
            
         DECIZIA DE PUNERE ÎN APLICARE (UE) 2020/737 A COMISIEI
         din 27 mai 2020
         privind aplicabilitatea articolului 34 din Directiva 2014/25/UE a Parlamentului European și a Consiliului în cazul contractelor atribuite pentru activitățile legate de furnizarea anumitor servicii poștale în Danemarca
         
            
               [notificată cu numărul C(2020) 3335]
            
         
         (Numai textul în limba daneză este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2014/25/UE a Parlamentului European și a Consiliului din 26 februarie 2014 privind achizițiile efectuate de entitățile care își desfășoară activitatea în sectoarele apei, energiei, transporturilor și serviciilor poștale și de abrogare a Directivei 2004/17/CΕ (1), în special articolul 35 alineatul (3),
         după consultarea Comitetului consultativ pentru achiziții publice,
         întrucât:
         1.   FAPTELE
         
         
                     (1)
                  
                  
                     La 19 decembrie 2019, Danemarca (denumită în continuare „solicitantul”), a prezentat Comisiei o cerere prin e-mail în temeiul articolului 35 alineatul (1) din Directiva 2014/25/UE (denumită în continuare „cererea”). Cererea este conformă cu articolul 1 alineatul (1) din Decizia de punere în aplicare (UE) 2016/1804 a Comisiei (2).
                  
               
                     (2)
                  
                  
                     Cererea se referă la anumite servicii poștale furnizate în Danemarca. Serviciile în cauză sunt descrise în cerere după cum urmează:
                     
                                 (a)
                              
                              
                                 servicii de livrare națională de colete business-to-consumer (B2C) – livrări standard de colete de la o întreprindere cu un contract de livrare în Danemarca către un consumator (la domiciliu sau la un punct de colectare din Danemarca);
                              
                           
                                 (b)
                              
                              
                                 servicii de livrare internațională de colete business-to-consumer (B2C):
                                 
                                             —
                                          
                                          
                                             livrări standard de colete provenite de la o întreprindere cu contracte de livrare în Danemarca și trimise unui consumator care este situat în afara Danemarcei (la domiciliu sau la un punct de colectare a coletelor);
                                          
                                       
                                             —
                                          
                                          
                                             livrări standard de colete provenite de la o întreprindere internațională și trimise unui consumator danez (la domiciliu sau la un punct de colectare din Danemarca).
                                          
                                       
                           
               
                     (3)
                  
                  
                     Autoritatea daneză pentru concurență și consumatori (denumită în continuare „DCAA”), care este o entitate independentă a Ministerului Industriei, Afacerilor și Afacerilor Financiare din Danemarca, a prezentat cererea în numele Danemarcei. Cererea a fost inițiată de PostNord (3), care este singura entitate activă din sectorul poștal din Danemarca și care se supune normelor privind achizițiile publice.
                  
               
                     (4)
                  
                  
                     Cererea a inclus o poziție argumentată și motivată din partea DCAA. DCAA, care este competentă în ceea ce privește activitățile în cauză, a analizat în detaliu condițiile de aplicabilitate a articolului 34 alineatul (1) din Directiva 2014/25/UE în ceea ce privește activitățile în cauză, în conformitate cu articolul 34 alineatele (2) și (3) din această directivă. Poziția DCAA s-a bazat pe un sondaj la care au participat actorii de pe piața reală, precum și potențialii concurenți de pe piețele daneze ale serviciilor de livrare națională și internațională standard de colete business-to-consumer.
                  
               
                     (5)
                  
                  
                     La 3 februarie 2020, Comisia i-a cerut solicitantului informații suplimentare. Răspunsul solicitantului a fost primit la 10 februarie 2020. La 16 martie 2020, solicitantul a furnizat informații suplimentare cu privire la situația concurenței de pe piața serviciilor de livrare internațională de colete B2C.
                  
               
                     (6)
                  
                  
                     În conformitate cu punctul 1 litera (a) din anexa IV la Directiva 2014/25/UE, actele de punere în aplicare menționate la articolul 35 din această directivă trebuie adoptate în termen de 90 de zile lucrătoare în cazul în care accesul liber la o anumită piață este prezumat în temeiul articolului 34 alineatul (3) primul paragraf din Directiva 2014/25/UE. În conformitate cu punctul 1 al treilea paragraf din anexa IV la Directiva 2014/25/UE, termenele pentru adoptarea actelor de punere în aplicare încep să curgă din prima zi lucrătoare după data la care Comisia primește cererea menționată la articolul 35 alineatul (1) din această directivă sau, în cazul în care informațiile care trebuie furnizate împreună cu cererea sunt incomplete, din ziua lucrătoare de după primirea informațiilor complete. Prin urmare, termenul inițial a expirat la 11 mai 2020 (4). Acest termen a fost prelungit de către Comisie cu acordul solicitantului până la 29 mai 2020.
                  
               2.   CADRUL JURIDIC
         
         
                     (7)
                  
                  
                     Directiva 2014/25/UE se aplică atribuirii de contracte pentru desfășurarea de activități legate de serviciile poștale, în afara cazului în care activitatea este exceptată în temeiul articolului 34 din directiva respectivă.
                  
               
                     (8)
                  
                  
                     Conform prevederilor Directivei 2014/25/UE, contractele destinate să permită desfășurarea uneia dintre activitățile din domeniul de aplicare al Directivei 2014/25/UE nu trebuie să fie supuse dispozițiilor acestei directive dacă activitatea este expusă direct concurenței pe piețe cu acces nerestricționat în statul membru în care este desfășurată. Expunerea directă la concurență este evaluată pe baza unor criterii obiective, printre care se pot număra caracteristicile produselor sau serviciilor în cauză, existența unor produse sau servicii alternative considerate a fi substituibile din perspectiva cererii sau a ofertei, prețurile, precum și prezența a mai mult de un furnizor al produselor sau serviciilor în cauză.
                  
               3.   EVALUARE
         
         3.1.   Accesul nerestricționat la piață
         
         
                     (9)
                  
                  
                     Accesul la piață este considerat nerestricționat atunci când statul membru vizat a implementat și a aplicat legislația relevantă a Uniunii, deschizând un anumit sector spre concurență, parțial sau în totalitate. Legislația respectivă este menționată în anexa III la Directiva 2014/25/UE, care include, în ceea ce privește serviciile poștale, Directiva 97/67/CE a Parlamentului European și a Consiliului (5).
                  
               
                     (10)
                  
                  
                     După cum a confirmat solicitantul (6) și pe baza informațiilor aflate la dispoziția Comisiei, Danemarca a transpus (7) și aplică Directiva 97/67/CE. În consecință, se consideră că accesul la piața relevantă este nerestricționat în conformitate cu articolul 34 alineatul (3) din Directiva 2014/25/UE.
                  
               3.2.   Expunerea directă la concurență
         
         
                     (11)
                  
                  
                     Expunerea directă la concurență ar trebui evaluată pe baza mai multor indicatori, niciunul dintre aceștia nefiind decisiv în sine. În ceea ce privește piețele vizate de prezenta decizie, cota principalilor actori pe o anumită piață este un criteriu care ar trebui luat în considerare. Deoarece condițiile variază în funcție de diferitele activități care fac obiectul cererii, analiza situației concurențiale ar trebui să ia în considerare diferitele situații de pe piețele relevante.
                  
               
                     (12)
                  
                  
                     Prezenta decizie nu aduce atingere nici aplicării normelor în materie de concurență, nici altor domenii ale legislației Uniunii. Mai precis, criteriile și metodologia utilizate pentru evaluarea expunerii directe la concurență în temeiul articolului 34 din Directiva 2014/25/UE nu sunt neapărat identice cu cele utilizate pentru efectuarea unei evaluări în temeiul articolului 101 sau al articolului 102 din Tratatul privind funcționarea Uniunii Europene sau în temeiul Regulamentului (CE) nr. 139/2004 al Consiliului (8), astfel cum a confirmat Tribunalul (9).
                  
               
                     (13)
                  
                  
                     Scopul prezentei decizii este de a stabili dacă activitățile la care se referă cererea sunt expuse unui nivel de concurență (pe piețe la care accesul nu este restricționat în sensul articolului 34 din Directiva 2014/25/UE) care să asigure, chiar și în absența disciplinei impuse de normele detaliate privind achizițiile publice stabilite de Directiva 2014/25/UE, că achizițiile publice necesare pentru desfășurarea activităților la care se referă cererea vor fi efectuate în mod transparent și nediscriminatoriu, pe baza unor criterii care să permită cumpărătorilor să identifice soluția cea mai avantajoasă din punct de vedere economic, în ansamblu.
                  
               
                     (14)
                  
                  
                     În acest context, este important de reținut că, pe piețele vizate, nu toți actorii de pe piață sunt supuși normelor privind achizițiile publice. Pe piețele care fac obiectul cererii, numai PostNord este o entitate contractantă în sensul articolului 4 alineatul (1) din Directiva 2014/25/UE și, prin urmare, face obiectul normelor privind achizițiile publice. Atunci când acționează pe piețele respective, societățile care nu sunt supuse normelor menționate ar avea în mod normal posibilitatea de a exercita o presiune concurențială asupra actorilor de pe piață care sunt supuși normelor privind achizițiile publice.
                  
               3.3.   Definirea pieței relevante a produsului
         
         
                     (15)
                  
                  
                     În decizii (10) anterioare, Comisia a considerat că piața serviciilor de livrare de colete poate fi segmentată în servicii de livrare expres și servicii de livrare standard de colete (cunoscută și sub denumirea de „amânată”). Această segmentare ține seama de faptul că serviciile expres sunt mai rapide și mai fiabile decât cele standard, că fiecare dintre aceste servicii necesită o infrastructură diferită și că serviciile expres prezintă caracteristici suplimentare cu valoare adăugată, cum ar fi serviciile de localizare și urmărire, ele fiind mai scumpe în mod obișnuit.
                  
               
                     (16)
                  
                  
                     Într-o decizie anterioară (11), Comisia a făcut, de asemenea, o distincție între serviciile de livrare de colete interne și serviciile de livrare de colete internaționale. Comisia a susținut că serviciile de livrare de colete interne sunt furnizate de întreprinderi care operează rețele de distribuție naționale, în timp ce livrarea de colete internaționale constă în colectarea coletelor care urmează să fie transportate și livrate în străinătate, aceste servicii fiind furnizate de întreprinderi care au acces la rețele din țările de destinație.
                  
               
                     (17)
                  
                  
                     În decizii anterioare, Comisia a susținut că serviciile de livrare standard de colete pentru consumatori (C2X, adică C2C și C2B) și pentru întreprinderi (B2X, adică B2B și B2C) constituie piețe de produse distincte. Furnizarea de servicii pentru consumatori (C2X) și furnizarea de servicii pentru întreprinderi (B2X) necesită o infrastructură diferită (și în special, o rețea de oficii poștale disponibile consumatorilor privați) (12).
                  
               
                     (18)
                  
                  
                     În plus, în decizii anterioare, Comisia a constatat că livrările B2B și B2C nu se pot substitui unele pe altele. Din perspectiva ofertei, livrarea de colete B2C necesită o rețea mai densă pentru a ajunge la destinatarii privați, spre deosebire de destinatarii comerciali care sunt adesea situați în clustere dense. În consecință, distanța între destinatarii comerciali este mai scurtă decât distanța între consumatori. Consecințele în ceea ce privește acoperirea și costurile de rețea pot fi foarte semnificative, făcând, prin urmare, distincția între piața serviciilor de livrare de colete B2C și piața serviciilor de livrare de colete B2B (13).
                  
               
                     (19)
                  
                  
                     Definiția solicitantului privind piața produsului este conformă cu practica anterioară a Comisiei.
                  
               
                     (20)
                  
                  
                     Pe baza considerentelor 15‐19, în scopul evaluării în temeiul prezentei decizii și fără a aduce atingere legislației concurenței, se poate considera că piețele relevante ale produsului sunt:
                     
                                 (a)
                              
                              
                                 piața serviciilor de livrare internă standard de colete B2C;
                              
                           
                                 (b)
                              
                              
                                 piața serviciilor de livrare internațională standard de colete B2C.
                              
                           
               3.4.   Definirea pieței geografice relevante
         
         
                     (21)
                  
                  
                     În practica sa anterioară (14), Comisia a considerat că piețele pentru livrarea de colete B2C, indiferent de distincția dintre serviciile de livrare națională și internațională, au un domeniu de aplicare național. Poziția solicitantului este conformă cu practica decizională a Comisiei.
                  
               
                     (22)
                  
                  
                     În absența oricărei indicații privind un domeniu de aplicare diferit al pieței geografice, în scopul evaluării în temeiul prezentei decizii și fără a aduce atingere dreptului concurenței, Comisia consideră că domeniul de aplicare geografic al serviciilor de livrare de colete B2C interne și internaționale acoperă teritoriul Danemarcei.
                  
               3.5.   Analiza pieței – servicii de livrare internă de colete B2C
         
         
                     (23)
                  
                  
                     Comisia remarcă faptul că, similar majorității statelor membre, în ultimii ani, piața daneză a înregistrat o creștere semnificativă a volumului de colete, în principal din cauza impactului comerțului electronic. Conform informațiilor disponibile, în perioada 2016-2018, cota de piață a PostNord a scăzut […] (15), de la […] % în termeni de valoare și […] % în termeni de volum, la […] % în termeni de valoare (16) și la […] % în termeni de volum (17).
                  
               
                     (24)
                  
                  
                     Deși cotele de piață ale PostNord au scăzut pe parcursul perioadei analizate, cotele de piață ale concurenților […] a crescut […] pe parcursul perioadei analizate. În perioada 2016-2018, cotele de piață ale concurentului […], […], au crescut de la […] % la […] % în termeni de valoare și de la […] % la […] % în termeni de volum (18). În mod similar, în aceeași perioadă, cotele de piață ale […] au crescut de la […] % la […] % în termeni de valoare și de la […] % la […] % în termeni de volum (19). […]. Pe această bază, se poate considera că aceștia (și anume […]) ar putea exercita o presiune concurențială semnificativă asupra PostNord. În acest context, este important să se observe și faptul că […] au reușit să își crească cota de piață […] într-un interval de timp destul de scurt, ceea ce sugerează că […] exercită o importantă constrângere concurențială asupra PostNord.
                  
               
                     (25)
                  
                  
                     În plus, Comisia observă că în ultimii cinci ani au intrat pe piață noi operatori: DAO365 și Burd Delivery (20) și […] în ultimii trei ani.
                  
               
                     (26)
                  
                  
                     În sensul prezentei decizii și fără a aduce atingere dreptului concurenței, factorii descriși la considerentele 23, 24 și 25, ar trebui să fie considerați un indiciu al faptului că, în Danemarca, această activitate este expusă concurenței. În consecință, deoarece condițiile prevăzute la articolul 34 din Directiva 2014/25/UE sunt îndeplinite, ar trebui să se stabilească faptul că Directiva 2014/25/UE nu ar trebui să se aplice în cazul contractelor prevăzute să permită desfășurarea acestei activități în Danemarca.
                  
               3.6.   Analiza pieței – servicii de livrare internațională de colete B2C
         
         
                     (27)
                  
                  
                     Comisia remarcă faptul că, similar pieței serviciilor de livrare internă de colete B2C, piața serviciilor de livrare internațională de colete B2C a înregistrat o creștere semnificativă în ultimii ani. Cu toate acestea, contrar evoluției competitivității observate pe o piață a serviciilor de livrare internă de colete B2C, cota de piață a PostNord pe piața serviciilor de livrare internațională de colete B2C rămâne relativ stabilă în ultimii trei ani atât în termeni de valoare (21) ([…] % în 2016, […] % în 2017 și […] % în 2018), cât și în termeni de volum (22) ([…] % în 2016, […] % în 2017 și […] % în 2018) (23).
                  
               
                     (28)
                  
                  
                     În paralel, cota totală de piață […] în termeni de valoare și […] în termeni de volum. La aceste niveluri, nu se poate concluziona că acești concurenți ar putea exercita o presiune concurențială semnificativă asupra PostNord și nici că situația pieței se poate schimba curând, având în vedere cotele de piață relativ stabile ale PostNord în perioada analizată.
                  
               
                     (29)
                  
                  
                     Solicitantul susține că o pondere importantă din piața serviciilor de livrare internațională de colete B2C o reprezintă […]. Conform cererii (24), se pare că […].
                  
               
                     (30)
                  
                  
                     Cu toate acestea, chiar și în cadrul abordării conservatoare […], cota de piață a PostNord în termeni de volum este încă […]. Întrucât […], este puțin probabil ca situația concurențială să se modifice în viitorul apropiat.
                  
               
                     (31)
                  
                  
                     Solicitantul indică (25) faptul că […]. De asemenea, acesta sugerează că, având în vedere piața în creștere a comerțului electronic în Danemarca și Europa, se preconizează că cererea de servicii de livrare internațională de colete B2C va crește. În final, la 16 martie 2020, solicitantul a informat Comisia cu privire la faptul că PostNord a identificat furnizori suplimentari de servicii de livrare internațională de colete B2C.
                  
               
                     (32)
                  
                  
                     Cu toate acestea, solicitantul a clarificat faptul că, pe baza informațiilor furnizate de PostNord, unii dintre acești furnizori (și anume Prime Cargo, Blue Water, Scan Logistics, GTX Logistics și Link Logistics) nu furnizează ei înșiși în mod direct servicii de livrare de colete, ci oferă în schimb soluții logistice, care includ vânzarea serviciilor distribuitorilor de colete, precum PostNord. În plus, se pare că unii furnizori (și anume United Broker, Shipmondo și pakke.dk) oferă „servicii de consolidare”, și anume soluții și platforme informatice. De asemenea, solicitantul a recunoscut că piața daneză are un domeniu de aplicare limitat din punct de vedere al dimensiunii, ceea ce poate limita numărul furnizorilor de servicii de livrare de colete.
                  
               
                     (33)
                  
                  
                     Comisia observă că un nou concurent, DAO 365, a intrat pe piața internațională a coletelor B2C în 2019, dar nu există încă date disponibile în ceea ce privește performanța acestuia pe această piață. Deși întreprinderile, precum cele identificate la considerentul 32 de mai sus, pot exercita unele constrângeri concurențiale asupra PostNord, chiar dacă nu furnizează ele însele servicii de livrare internațională de colete B2C, informațiile furnizate de solicitant nu permit să se concluzioneze că aceasta este într-adevăr situația. Amploarea unei astfel de constrângeri concurențiale potențiale este deosebit de nesigură, deoarece, astfel cum se arată la considerentul 27 de mai sus, cota de piață a PostNord, atât în termeni de volum, cât și în termeni de valoare rămâne stabilă în perioada analizată.
                  
               
                     (34)
                  
                  
                     Având în vedere factorii examinați la considerentele 27‐33, nu se poate concluziona că serviciile de livrare internațională de colete B2C sunt expuse direct concurenței în Danemarca. În consecință, Directiva 2014/25/UE ar trebui să se aplice în continuare în cazul contractelor destinate să permită desfășurarea respectivelor activități în Danemarca.
                  
               4.   CONCLUZIE
         
         
                     (35)
                  
                  
                     Prezenta decizie se bazează pe situația de drept și de fapt din perioada decembrie 2019-martie 2020, așa cum reiese din informațiile transmise de către solicitant și din informațiile disponibile publicului (26). Aceasta ar putea fi revizuită în cazul în care nu ar mai fi îndeplinite condițiile pentru aplicabilitatea articolului 34 din Directiva 2014/25/UE, în urma modificării semnificative a situației de drept sau de fapt.
                  
               
                     (36)
                  
                  
                     Întrucât serviciile legate de serviciile de livrare internațională de colete B2C ar trebuie să facă în continuare obiectul Directivei 2014/25/UE, se reamintește faptul că contractele de achiziții care se referă la mai multe activități ar trebui tratate în conformitate cu articolul 6 din directiva menționată. Acest fapt înseamnă că atunci când o entitate contractantă efectuează o achiziție „mixtă”, adică o achiziție realizată pentru a sprijini efectuarea atât a unor activități scutite de la aplicarea prevederile Directivei 2014/25/UE, cât și a unor activități care nu sunt scutite de la aplicarea prevederilor directivei respective, trebuie să se ia în considerare activitățile principale pentru care este prevăzut contractul. În cazul unor asemenea achiziții mixte, în care scopul este în principal susținerea activităților care nu sunt scutite, se aplică dispozițiile Directivei 2014/25/UE. În cazul în care este imposibil să se stabilească în mod obiectiv pentru care activitate este destinat contractul în principal, contractul se atribuie în conformitate cu normele prevăzute la articolul 6 alineatul (3) din Directiva 2014/25/UE,
                  
               ADOPTĂ PREZENTA DECIZIE:
         
            Articolul 1
            Directiva 2014/25/UE nu se aplică contractelor care sunt atribuite de entități contractante și sunt concepute să permită desfășurarea activităților legate de furnizarea serviciilor de livrare internă de colete business-to-consumer (B2C) pe teritoriul Danemarcei.
         
         
            Articolul 2
            Directiva 2014/25/UE se aplică în continuare contractelor atribuite de entități contractante și concepute pentru a permite desfășurarea activităților legate de furnizarea serviciilor de livrare internațională standard de colete B2C pe teritoriul Danemarcei.
         
         
            Articolul 3
            Prezenta decizie se adresează Regatului Danemarcei.
         
         
            Adoptată la Bruxelles, 27 mai 2020.
            
               
                  Pentru Comisie
               
               Thierry BRETON
               
                  Membru al Comisiei
               
            
         
         
            (1)  JO L 94, 28.3.2014, p. 243.
         
            (2)  Decizia de punere în aplicare (UE) 2016/1804 a Comisiei din 10 octombrie 2016 privind normele de aplicare a articolelor 34 și 35 din Directiva 2014/25/UE a Parlamentului European și a Consiliului privind achizițiile efectuate de entitățile care își desfășoară activitatea în sectoarele apei, energiei, transporturilor și serviciilor poștale (JO L 275, 12.10.2016, p. 39).
         
            (3)  PostNord AB este numele holdingului celor două companii poștale fuzionate Posten AB și Post Danmark, care au fuzionat oficial la 24 iunie 2009. Post Danmark este o filială a PostNord, care este stabilită și este activă în Danemarca.
         
            (4)  JO C 64, 27.2.2020, p. 55.
         
            (5)  Directiva 97/67/CE a Parlamentului European și a Consiliului din 15 decembrie 1997 privind normele comune pentru dezvoltarea pieței interne a serviciilor poștale ale Comunității și îmbunătățirea calității serviciului (JO L 15, 21.1.1998, p. 14).
         
            (6)  A se vedea cererea, secțiunea 4.1 și apendicele 1 la cerere.
         
            (7)  Actul național de transpunere: Legea privind serviciile poștale (Lovbekendtgoreste 2017-08-30, nr. 1040 Postlov)
         
            (8)  Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi [Regulamentul (CE) privind concentrările economice] (JO L 24, 29.1.2004, p. 1).
         
            (9)  Hotărârea din 27 aprilie 2016, Österreichische Post AG/Comisia, T-463/14, EU:T:2016:243, punctul 28.
         
            (10)  Decizia de punere în aplicare 2013/154/UE a Comisiei din 22 martie 2013 privind scutirea anumitor servicii din sectorul poștal din Ungaria de la aplicarea Directivei 2004/17/CE a Parlamentului European și a Consiliului de coordonare a procedurilor de atribuire a contractelor de achiziții în sectoarele apei, energiei, transporturilor și serviciilor poștale (JO L 86, 26.3.2013, p. 22); M.5152 din 21 aprilie 2009 – Posten AB/Post Danmark A/S; M.6570 – UPS/TNT Express din 30 ianuarie 2013 și M.7630 – FedEx/TNT Express din 8 ianuarie 2016.
         
            (11)  A se vedea M.5152 – Posten AB/Post Danmark A/S, din 21 aprilie 2009, punctele 54-57, cauza M 6570- UPS/TNT din 30 ianuarie 2013, punctele 165-182, cauza M.7630 – FedEx/TNT din 8 ianuarie 2016, punctele 81-89. A se vedea, de asemenea, Decizia 2009/46/CE a Comisiei din 19 decembrie 2008 privind scutirea anumitor servicii din sectorul poștal din Suedia de la aplicarea Directivei 2004/17/CE a Parlamentului European și a Consiliului de coordonare a procedurilor de atribuire a contractelor de achiziții în sectoarele apei, energiei, transporturilor și serviciilor poștale (JO L 19, 23.1.2009, p. 50) și Decizia de punere în aplicare 2013/154/UE a Comisiei din 22 martie 2013 privind scutirea anumitor servicii din sectorul poștal din Ungaria de la aplicarea Directivei 2004/17/CE a Parlamentului European și a Consiliului de coordonare a procedurilor de atribuire a contractelor de achiziții în sectoarele apei, energiei, transporturilor și serviciilor poștale (JO L 86, 26.3.2013, p. 22).
         
            (12)  A se vedea M.5152 – Posten AB/Post Danmark A/S, din 21 aprilie 2009, punctul 60; cauza AT. 35.141 Deutche Post AG, punctul 29; Decizia 2007/564/CE a Comisiei din 6 august 2007 privind scutirea anumitor servicii din sectorul poștal din Finlanda, excluzând Insulele Åland, de la aplicarea Directivei 2004/17/CE a Parlamentului European și a Consiliului de coordonare a procedurilor de atribuire a contractelor de achiziții în sectoarele apei, energiei, transporturilor și serviciilor poștale (JO L 215, 18.8.2007, p. 21). Decizia 2009/46/CE și Decizia 2010/142/UE a Comisiei din 3 martie 2010 privind scutirea anumitor servicii din sectorul poștal din Austria de la aplicarea Directivei 2004/17/CE a Parlamentului European și a Consiliului (JO L 56, 6.3.2010, p. 8).
         
            (13)  A se vedea M.5152 – Posten AB/Post Danmark A/S, 21 aprilie 2009, punctele 61 și 62.
         
            (14)  Cauza M.5152 – Posten AB/Post Danmark A/S, din 21 aprilie 2009, punctele 64-74.
         
            (15)  […] – informații confidențiale.
         
            (16)  A se vedea cererea, p. 11, tabelul 5.
         
            (17)  A se vedea cererea, p. 11, tabelul 6.
         
            (18)  A se vedea cererea, p. 11, tabelele 5 și 6.
         
            (19)  A se vedea cererea, p. 11, tabelele 5 și 6.
         
            (20)  A se vedea cererea, p. 16, secțiunea 5.3.1.
         
            (21)  A se vedea cererea, p. 12, tabelul 7.
         
            (22)  A se vedea cererea, p. 12, tabelul 8.
         
            (23)  A se vedea cererea, p. 21, primul grafic.
         
            (24)  A se vedea cererea, p. 13, punctele 2 și 3.
         
            (25)  A se vedea răspunsul solicitantului din 10 februarie 2020 la solicitarea de informații a Comisiei din 3 februarie 2020, p. 2.
         
            (26)  A se vedea „Dezvoltarea comerțului electronic transfrontalier prin livrarea de colete” – Studiu pentru Comisia Europeană, Direcția Generală Piață Internă, Industrie, Antreprenoriat și IMM-uri, realizat de WIK Consult, februarie 2019; „Raport anual de sustenabilitate” 2018 PostNord; „Principalele evoluții din sectorul poștal (2013-2016)” Studiu pentru Comisia Europeană, Direcția Generală Piață Internă, Industrie, Antreprenoriat și IMM-uri, realizat de Copenhagen Economics, iulie 2018.